**Segédanyag: Szitakötő 51. szám Kapitány Máté: Csak az lehet**

**Készítette: Melicher Márta, Kecskeméti Református Általános Iskola**

Osztályfőnöki óra 5. évfolyam

**Kellékek:**

ragasztó, színes A/4-es papírok, csomagolópapír kisebb részekre feldarabolva

**1. Beszélgessünk a félelemről!**

A 11-12 éves gyerekek még lelkesen beszélnek a félelmeikről. Igyekeznek felülmúlni egymást a legvadabb és leghihetetlenebb félelmek felsorolásában. Kb. 5-10 perc után azonban lassan elfogynak az ötletek…ha szerencsések, akkor inkább 5 perc után.

**2. Osszuk szét a gyerekeket 4-5 fős csoportokba! Közösen, csoportosítva írják le a szétosztott** **csomagolópapírra a félelmeiket!**

|  |  |
| --- | --- |
| **Valóságos (átélt) félelmek:** | **Elképzelt félelmek** |
| Megharap egy kutya. | Szörny van az ágyam alatt. |

Próbáljanak meg minél többet leírni, összegyűjteni!

**3. Nézzék meg a többiek munkáját, olvassák el a többi csoport „félelemgyűjteményét”!**

**4. Olvassák el a Szitakötő 51. szám Kapitány Máté Csak az lehet című történetét!**

**5. Próbálják elképzelni magukat Dávid vitézként!**

- Miben bízott a vitéz?

- Mi adott neki erőt?

- Mi lehetett a küzdelem vége? (Beszéljék meg!)

**6. Keressenek párhuzamokat!**

Dávid vitéz II gyerekek

félelmetes szörny II iskola

- Mi lehet félelmetes az iskolában?

(felelés, dolgozat, tanárok, osztálytársak stb.)

**7. Készítsük el a „NE FÉLJ!” virágot!**

Az A/4-es színes papírokból vágjanak ki virágszirmokat!

- Mivel, hogyan győzhető le az „Iskolaszörny”?

- Gyűjtsék össze, mi kell a sikeres, eredményes tanuláshoz, a nyugodt iskolai légkörhöz!

(pl. tanulás, kíváncsiság, türelem, szorgalom, becsületesség, gyakorlás, kedvesség stb.)

Az összegyűjtött szavakat írják rá a virágszirmokra, majd a virágformát ragasszák fel a faliújságra/ falra/ajtóra!

**Ötlet:**

A „NE FÉLJ!” virágot az osztálytermünk ajtajára ragasztottuk, hogy az osztályba belépve mindig gyönyörködhessenek a gyerekek a virágban, és közben erőt meríthessenek a segítő szavakból.

1-2-több szirmot lehet üresen is hagyni, hogy a tanév folyamán felmerülő félelmek megoldási lehetőségeit rá tudják majd írni.

Ajánlhatjuk a gyerekeknek, hogy a „NE FÉLJ!” virágot otthon is bátran készítsék el maguknak!

